b'\n_START_ARTICLE_\nL\xc3\xa9opold S\xc3\xa9dar Senghor\n_START_SECTION_\nLiv og virke\n_START_PARAGRAPH_\nEtter studier i Paris var han 1946\xe2\x80\x931959 medlem av den franske nasjonalforsamling og innehadde flere offentlige embeder. I 1948 opprettet han et parti som i 1958 ble Union progressiste s\xc3\xa9n\xc3\xa9galaise (UPS) og senere Partie Socialiste som ble Senegals ledende og lenge eneste tillatte parti. _NEWLINE_Senghor var det selvstendige Senegals dominerende politiker til han trakk seg tilbake i 1980. Han bevarte de gode relasjonene med Frankrike og var det franskspr\xc3\xa5klige Afrikas tydeligste talsmann. Som politisk ideolog la han vekt p\xc3\xa5 Afrikas egenart og fors\xc3\xb8kte \xc3\xa5 kombinere sosialismen med n\xc3\xa9gritudebevegelsen._NEWLINE_Han var ogs\xc3\xa5 en kjent forfatter og mottok Prix mondial Cino Del Duca i 1978 for sitt forfatterskap.  I sin poesi forente han sin nedarvede afrikanske kulturarv med impulser fra sin lange tid i Frankrike. To gjennomg\xc3\xa5ende tema i hans diktning er forsoning mellom folkene og et fritt Afrika. I 1983 ble han som f\xc3\xb8rste afrikaner medlem av Acad\xc3\xa9mie fran\xc3\xa7aise._NEWLINE_Hans dikt er gjendiktet til norsk av Kolbein Falkeid.'